वजह- कांग्रेस को विधानसभा चुनावों और राहुल केस पर सुप्रीम कोर्ट के फैसले का इंतजार
Congress Working Committee Members List - कांग्रेस पार्टी के सर्वोच्च निर्णय लेने वाली संस्था कांग्रेस कार्य समिति (CWC) के सदस्यों की घोषणा में कुछ और दिन की देरी हो सकती है। कांग्रेस पार्टी के सूत्रों ने भास्कर को बताया है
कांग्रेस पार्टी के सर्वोच्च निर्णय लेने वाली संस्था कांग्रेस कार्य समिति (CWC) के सदस्यों की घोषणा में कुछ और दिन की देरी हो सकती है। कांग्रेस पार्टी के सूत्रों ने भास्कर को बताया है कि नई CWC के सदस्यों के नाम लगभग तय हो चुके हैं, लेकिन इसकी अंतिम घोषणा कुछ ‘बाहरी घटनाओं’ पर निर्भर करती है।
कांग्रेस पार्टी के सूत्रों के मुताबिक, नई 35 सदस्यीय कार्य-समिति की घोषणा 4 अगस्त के बाद की जाएगी। इसी दिन सुप्रीम कोर्ट पार्टी नेता राहुल गांधी की तरफ से दायर याचिका पर सुनवाई करेगा, जिसमें 2019 के मानहानि मामले में उनकी सजा को निलंबित करने की मांग की गई है।
सुप्रीम कोर्ट में राहुल की याचिका की सुनवाई का इंतजार
गांधी परिवार के करीबी एक वरिष्ठ पार्टी नेता ने भास्कर को बताया कि मानसून सत्र 11 अगस्त तक चलेगा। अगर सुप्रीम कोर्ट 4 अगस्त को राहुल की सजा को निलंबित कर देता है, तो राहुल की सांसदी बहाल हो सकेगी और वे संसद के वर्तमान मानसून सत्र के बचे पांच दिन में भाग ले सकेंगे।
उन्होंने कहा कि ऐसी संभावना है की वे लोक सभा के अंदर भाजपा पर काफी जोर-शोर से आक्रमण करेंगे। उनका निलंबन का हटना एक बड़ी घटना होगी और इससे पार्टी कैडर और नेताओं को काफी ऊर्जा मिलेगी। पार्टी आलाकमान इस अवधि के दौरान CWC के सदस्यों की घोषणा कर सकता है।
हालांकि, अभी इस बात पर कोई क्लैरिटी नहीं आ पाई है की क्या सुप्रीम कोर्ट 4 अगस्त को इस मामले मे अपना आदेश देगा या मामले को आगे की तारीख के लिए बढ़ा देगा। पार्टी सूत्रों के अनुसार इस बात की संभावना कम है कि 4 अगस्त को ही इस पूरे मामले में फाइनल ऑर्डर आ जाएगा।
तीन राज्यों के चुनावी नतीजे का भी इंतजार कर सकता है विपक्ष 
पार्टी के दो अन्य शीर्ष नेताओं के अनुसार, पार्टी नेतृत्व CWC की घोषणा करने से पहले मध्य प्रदेश, छत्तीसगढ़ और राजस्थान में होने वाले विधानसभा चुनावों के परिणामों का इंतजार करने के विकल्प पर भी विचार कर रहा है।
सोनिया, राहुल, प्रियंका गांधी के मन में यह डर है कि CWC सदस्यों की घोषणा के बाद राज्य के नेताओं के बीच आंतरिक मनमुटाव पैदा हो सकते हैं, जिसका सीधा असर पार्टी के चुनाव तैयारी पर पड़ेगा। इससे पहले यह संभावना जताई जा रही थी की CWC की घोषणा कर्नाटक चुनाव के बाद कर दी जाएगी।
राजनीतिक मामलों में गांधी परिवार के सदस्यों की सहायता करने वाले एक शीर्ष नेता ने कहा कि नई कार्य समिति की घोषणा अभी प्राथमिकता नहीं है। हमने CWC नहीं होने के बावजूद कर्नाटक में जीत हासिल की। रिपोर्ट्स और फीडबैक के अनुसार हम मध्यप्रदेश, छत्तीसगढ़ और राजस्थान में जीत रहे हैं।
लेकिन अगर चुनाव से पहले CWC की घोषणा की जाती है, तो इससे राज्य के नेताओं के बीच मनमुटाव पैदा होने की काफी संभावना है, खासकर मध्य प्रदेश और राजस्थान में जहां काफी प्रयासों के बाद हमने अशोक गहलोत और सचिन पायलट के बीच शांति हासिल की है। इसलिए कुछ वरिष्ठ नेता यह तर्क दे रहे है कि CWC की घोषणा को इन राज्यों के विधानसभा चुनाव तक रोक दिया जाना चाहिए।
अक्टूबर 2022 में खड़गे ने भंग की थी CWC 
पिछले साल अक्टूबर में पार्टी के नवनिर्वाचित अध्यक्ष मल्लिकार्जुन खड़गे ने 23सदस्यीय CWC को भंग कर दिया था और उसकी जगह एक 47 सदस्यीय संचालन समिति का गठन किया था।
उसके बाद फरवरी में छत्तीसगढ़ के रायपुर में आयोजित अपने 85वें सत्र के दौरान, पार्टी ने निर्णय लिया था कि अब उसकी 35 सदस्यीय CWC होगी, जिसमें निर्वाचित और नामांकित दोनों सदस्य होंगे।
इसमें सोनिया, राहुल और प्रियंका के अलावा मनमोहन सिंह और खड़गे होंगे। अब खड़गे को CWC के बाकी 30 स्थानों के लिए नेताओं को देश भर से चुनना है।
नए गठित CWC में अनुसूचित जाति, अनुसूचित जनजाति, अन्य पिछड़ा वर्ग, महिलाओं, अल्पसंख्यक समुदाय और युवाओं (50 वर्ष से कम आयु) के लिए 50% का आरक्षण होगा।